Aristotele
Aristòtele (ò Aristòtile; gr. ᾿Apισtotέλnς, lat. Aristotĕles, into latin Medioevâ Aristotĭles, Stagira 384-83 a. C. - Calcidde 322 a. C.).
Filosofo grego. O fu, con Socrate e Platon, un di ciu gren pensatoî de l'antighitæ e de tutti i tempi.
Nasciúo da una famiggia de meghi, o se formò inte l'Accademmia platonica; doppo a morte de Platon o començò un periodo de viægi durante o quæ o l'insegnò in molte çittæ; tra o 343 e o 342 o s'occupò, sciu recesta de Feipo II de Macedonia, de l'educaçion de Lusciandro Magno; tornao a Atene o fondò into 335-34 a so scœua, o Liçeo. A so attivitæ de riçerca a l'è stæta prodigiosa: o l'ha affrontao di studdi de metafixica, fixica, biologia, psicologia, ettica, polittica, poettica, retorrica e loggica, discipliñe a-e quæ o desse veste scistemattica, creando una vea e propria "enciclopedia do savei" ch'a l'ha dominao a cortua occidentâ scin a-o 17° seccolo. O corpus aristotellico, saiv'a dî o complesso de so œuvie a noi pervegnue, o l'è costituio da-i scriti esoterichi (interni, saiv'a dî destinæ a-a so scœua), mentre di scriti essoterichi (destinæ a-o pubbrico) gh'aresta pochi frammenti.
I œuvie pervegnue:
1) œuvie de logica, dapœu indicæ comme Organon: "Categorie", "In sce l'esprescion", "Analitici primmi", "Analitici posterioî" , "Topichi" , "Elenchi sofisteghi";
2) œuvie de fixica: "Fixica" , "O çê", "Generaçion e coruçion", "Meteorologia", "Stoia di animæ", "Parte di animæ", "Generaçion di animæ", âtre minoî, nonché "L'anima" e una serie de opuscoli i Parva naturalia;
3) scriti de filosofia primma: "Metafixica", coscì ciammâ, pâ, perchè posta "doppo i libbri de fixica";
4) œuvie moræ e politiche: "Etica Eüdemea", "Grande Etica" (d'inçerta aotentiçitæ), "Etica Nicomachea", "Politica", "Constituçion di Atenieixi";
5) œuvie de poetica: "Retorica", "Poetica".
[Càngia] Vitta
Figgio de Nicomaco, mego de Aminta II de Macedonia, Aristottile o trascorse i primmi anni da so zoentù a Pella. Morto o poæ, o l'ebbe comme tutô un parente de nomme Prosseno, do quæ da pœu o l'adotò o figgio. A dixœutt'anni o se transfei a Atene e o l'intrò a fâ parte de l'Accademia platonica arestandoghe pe quæxi vint'anni, scin a-a morte do Platon, verso o quæ o nutrì sempre, malgraddo tutte e invençioin e e madixençe, profonda amixiçia e veneraçion: basta a attestâlo o celebre elogio - che çerto va riferio a Platon - de l'"ommo che i marvaxi no han manco o diritto de lódá", contegnúo inte l'elegía pe l'artâ dedicao a Eüdemo de Çippro. O fu quindi in parte pe di motivi politichi e in parte pe i dissensci con Speüxippo, o nœuvo scolarca de l'Accademia, che Aristottile, in compagnia de Senocrate, o lasciò Atene pe andâ in Axia Minô, presso Ermia, tiranno de Atarneo. Inta vexiña Troade, a Scepsi e a Asso, existeiva de comunitæ platoniche, e in quelle Aristottile o començò a desgœugge o so magisteo. O gh'arestò trei anni e Ermia o ghe dette in moggê a nessa e figgia adotiva Piççia. Foscia proprio pe e inscistençe do disceppolo Teofrasto o se trasferì a Mitilene, dov'o l'insegnò scin a-o 343-42, quande o l'acugette l'invio de recáse a-a corte de Feipo II de Macedonia pe ócupáse de l'educaçion do prinçipe Lusciandro. Asceizo questi a-o trono, o tornò a Atene e o ghe fondò into 335-34 una scœua che, da-a so sede, o reçinto sacro a Apollo Liçeo, a trasse o nomme de Liçeo, e da-o πepίπatoς "passeggiâ", che i so membri percorivan discutendo, quello de Perìppato, ò scœua peripatetica. Doppo circa dozz'anni de direçion da scœua, morto Lusciandro e prevarsciuo in Atene o partio antimacedonico, Aristottile o fu accusao de empietæ, ma o sfuzzì a-o processo reparando a Carçidde inte l'Eübea, dov'o moì l'anno doppo (322) de una maotia de stœumago.
[Càngia] Œuvie e pensceo
Circa a stoia e o carattere di scriti de Aristottile molta luxe a l'è stæta fæta inti urtimi dexenni: i antighi conobban una serie di œuvie, inta ciu gran parte dialogiche, pubbricæ da Aristottile mæximo e lódæ ascì pe i preggi da so forma lettiaia, da quæ noi poemo leze solo che pochi frammenti (tra e prinçipæ: "Grillo", "Eüdemo", "Protreptico", "In sce-a giustiçia", "In sce-a filosofia", "In sce-e idee", "Polittico", "Sofista", ecc.). A perdia de questi œuvie dedicæ a-o pubbrico (e perçò dîte "essoteiche") a l'è çertamente dovua a-a pubbricaçion, fæta da Andronico da Rodi, di scriti che Aristottile e di discepoli aveivan redæto in fonçion di corsci de leçioin svotti a l'interno do Liçeo (perçò dîte "esoteiche" ò, ascì, "acroamattiche", saiv'a dî destinæ a l'ascoto e costituente o Corpus aristotelicum da niatri attualmente possedúo). Questa pubbricaçion che, segondo a tradiçion, a concludde una stoia assæ romanzesca de tæ scriti, a feççe co-o tempo passâ in segondo cian i scriti essoteichi. A ricostruçion de vexende di scriti de Aristottile e di ambienti in ti quæ queste s'inandion han permisso de comprende comme gradaamente, ançi, i scriti essoterichi vegnissan nettamente contrapposti a quelli esoterichi; e percose inti primmi se scorzeiva de larghe traççe de dotriñe platoniche, se faoezzò che in questi Aristottile o no gh'avesse svelao o so veo pensceo (riservao a-i discepoli començæ e a-i œuvie esoteriche), ma o l'avesse solo espresso de fáse opignioin d'atri; ço ascì in base a l'errâ convinçion che Aristottile o l'avesse criticao a-a reixe a dotriña platonica fin da-o so primmo soggiorno inte l'Accademia. Questa tradiçion e l'immagine stereotipa de un Aristottile scistematico, reddeno e immutabile han pe longo tempo paralizzao a critica moderna ascì, oscillante tra a tendença de consciderâ no aotentiche i œuvie essoteriche (Ross) e quella de esponze da queste ogni traçça de platonismo pe sarvâne l'aotentiçitæ (Bernays).
L'è grande meito do Jaeger (e in Italia do Bignon) avei dæto un'impostaçion nœuva a-o problema, consciderando i œuvie essoteriche e o platonismo in queste espresso comme documento da primma fase de l'evoluçion filosofica de Aristottile, evoluçion rintraççabile ascì tra i vari stræti redaçionæ riconoscibili inte mæxime œuvie acroamatiche. Inta so dispoxiçion scistematica queste son e seguente:
1) œuvie de logica (da chì in avanti indicæ sotta o nomme complescivo de Organon): Categorie, In sce l'esprescion, Analitichi primmi (2 libbri), Analitichi posterioî (2 libbri), Topichi (8 libbri), Elenchi sofisteghi;
2) œuvie de fixica: Fixica (8 libbri), O çê (4 libbri), Generaçion e coruçion (2 libbri), Meteorologia (4 libbri), Stoia di animæ (10 libbri), Parti di animæ (4 libbri), Generaçion di animæ (5 libbri), âtre minoî, nonché L'anima (3 libbri) e una serie de opuscoli arecugeiti sotta o nomme de Parva naturalia;
3) scriti de filosofia primma: Metafixica (14 libbri), coscì ciammâ, pâ, perché posta "doppo i libbri de fixica", in grego tὰ uetὰ tà ϕuσιkά;
4) œuvie moræ e politiche: Etica Eüdemea (7 libbri), Grande Etica (2 libbri: d'inçerta aotentiçitæ), Etica Nicomachea (10 libbri), Politica (8 libbri), Costituçion di Atenieixi;
5) œuvie de poetica: Retorica (3 libbri), Poetica.
De una serie de âtri scriti compreixi into corpus (Problemi, Retorica a Lusciandro, Fixonomichi, ecc.) l'aotentiçitæ a l'è con molto fondamento missa in dubbio.
E linie do sviluppo filosofico de Aristotele, che da-o Jaeger in ça se son sempre megio vegnue individuando, consentan de distingue trei periodi: quello accademico, quello do soggiorno a Asso, a Mitilene e in Macedonia e, infin, quello de l'insegnamento a-o Liçeo.
Into primmo periodo, a-o quæ remonta, tra i âtri, i scriti "Eüdemo", "Protreptico" e "In sce-a giustiçia", Aristottile o repiggia a dotriña platonica de l'immortalitæ de l'añima, consciderâ comme "forma determinâ", saiv'a dî comme sostança (e no ancon, quindi comme "forma de quarcosa", saiv'a dî do corpo, comme saiâ ciu tardi); o l'esalta a vitta contemplativa e l'esercizio da ϕpόvnσις (platonicamente inteisa comme a forma ciu âta de riflescion e quindi comme o ciu nobile attezzamento che o filosofo o posse assumme, ben despægia, quindi, da quella "prudença" che Aristottile o l'includiâ inta serie de virtù inte l'Etica Nicomachea), o conscidera o ben comme o "fin" (tέλoς) supremo.
Into segondo periodo, Aristottile o porta in primmo cian i motivi de divergença da-o platonismo: Platon mæximo, inti so urtimi dialoghi, o l'aveiva sottoposto a so dotriña de idee a un potente sforço de rielaboraçion, consapeive de numerose difficortæ da quella suscitæ. Speüxippo, d'âtra parte, o l'aveiva accentuao l'aspetto matematico de idee e in sce questa interpretaçion se appunton daprimma e critiche de Aristottile, pe estendise dapœu gradaamente a-a dotriña platonica in generâ e sorvetutto a-a "separaçion" de idee da-e cose. Da-a rente a-i scriti in sce-a filosofia e in sce-e idee remonta a questo periodo e seçioin ciu antighe da Fixica, da Metafixica, de l'Etica Eüdemea e da Politica, inte quæ ciu evidenti son ancon e traççe do platonismo (Dê, supremo ordinatô e fin de tutte e cose; l'animaçion di çê; l'etere quinto elemento, ecc.).
Into terço periodo, infin, a-o quæ remonta a redaçion de squæxi tutto o Corpus aristotelicum da noi possedúo, Aristottile o razonze a piña maturitæ dotrinâ, inta quæ se mezua piñamente o so destacco da Platon.
Se e idee gh'han un'existença assoluamente separâ da-i oggetti de l'esperiença senscibile, comme pœuan êse fondamento da realtæ de cose? Pe costituîne l'esença devan êse intrinseche a queste : e se ascì questo se ammette, parlando de una "presença" de l'idea in ciaschedun di individui che a questa o "partecipa", força l'è concludde che a so existença separâ e indipendente a no l'azonze ninte de esençiâ a-o quaddro da realtæ, dando ançi lœugo a un so duplicao superflo (coscì díto argomento do terço ommo). L'idea, esença eterna, universâ, dominante l'existença transeunte di individdoi, se determina inta mateia, costituindo a scingola e concreta realtæ. L'"idea" platonica se trasmua coscì inta "forma" aristotelica (uopϕή, ò ancon, co-o vegio nomme, eἶδoς), e quell'elemento negativo che inta natua, pe Platon, o se componeiva co-o púo êse de l'idea fando sci che a diverzesse sempre da-a so perfeçion, o divegne a "mateia" (ὕλn), che a forma a plasma inte l'individdo, ò "scinnolo" (σύvoλov, "insemme", di doi elementi). Solo quest'individdo o l'è riâ, no avendo existença aotonoma ni a forma, ni a mateia. Questo da pœu no escludde che a forma a posse êse concepia da-o pensceo inta so pua indipendença, saiv'a dî inta so universalitæ scevra de ogni determinaçion particolâ: da questo punto de vista, a forma a l'è l'universâ (kaϑόλou), ch'o vegne conquistao da-o pensceo inte cose esterne mediante un processo de separaçion, ò "astraçion", da-e particolaritæ individuæ, ch'o fa comprende o senso da so posteiô qualificaçion comme "universâ astræto". D'âtra parte, a mateia a no l'è soltanto un sostrato inerte in sce-o quæ s'imprimme a forma, ma de questa forma a g'ha in lê a poscibilitæ; e a forma quindi a no a determina estrinsecamente, ma a costituisce a traduçion in atto da capaçitæ impliçita in quella. O binommio stattico de mateia e forma o se risolve quindi inte quello dinamico de potença e atto.
A "potença" a l'è a δύvauις, concreta capaçitæ de sviluppáse into senso de una çerta forma. L'"atto" o l'è "energia" (ἐvέpYeιa), in quante attiva realizzaçion de una dæta capaçitæ ò potença, e "entelechìa", in quante forma, ançi mateia formâ, attuâ realtæ individuâ (ἐvteλέxeιa, da ἐv "in", tέλoς "fin" e ἔxeιv "avei": realtæ ch'a g'ha o so fin in lê mæxima, avendolo razonto co-o compimento do so processo de sviluppo). Questo passaggio da-a potença a l'atto o no dev'êse concepio comme realizzantese una votta pe sempre; ogni momento do divegnî o l'è attuaçion de una precedente potença e costituçion de una potença ch'a rendiâ poscibile una nœuva attuaçion. Tutto o mondo o l'è coscì un processo de crescente determinaçion, inta quæ a perfetta idealitæ da forma a se attua sempre ciu da l'imperfetta mateialitæ da potença. A-o limmite de questo processo, Aristottile o pon un ente perfetto che, avendo piñamente attuao a so natua, o l'è "atto púo", atto do tutto scevro de potença (Dê). Ço o no escludde però che questo o l'influisce in sce-o mondo comme scopo supremo de tutto o so processo de attuaçion: Dê o mœuve comme "oggetto de l'amô", o mœuve sença mesciâ ("motô immobile": kιvoῦv ἀkίvntov). D'âtra parte, a so supeioitæ a ogni exigença de attivitæ e de movimento a no pœu concepíse comme assolua mancança de vitta (ço che saiæ inconciliabile co-a so suprema perfeçion): quindi a so vitta sença attivitæ a no pœu êse che a contemplaçion, no de una veitæ diversa da lê mæximo (ço che implichiæ, no attuâ possesso da veitæ, ma potença conoscitiva tendente a-o possesso da veitæ), benscì da veitæ che lê mæximo o costituisce: Dê o pensa lê mæximo, o l'è "pensceo do pensceo" (vόnσις voήσewς). In urtima analixi, se inta cosmica gerarchia de l'êse no gh'è forma ò attualitæ ch'a no segge ligâ a-a mateia ò potença, a l'estremo so vertixe a forma ò attualitæ a torna a susciste co l'indipendente pureçça de l'idea platonica, e solo inte tâ pureçça lê a fornisce senso e valô a tutto l'edifiçio da realtæ. Questo o dimostra quante tenaxemente persciste inta mente de Aristottile, nonostante a so viva aspiaçion a l'immanença, a conceçion trascendentistega da realtæ, inpreisa in zoentù a-a scœua de Platon.
Inte l'Etica ascì , Aristottile o l'è ben lontan da l'ascexi platonica, mirante a l'assolua separaçion de l'anima da-a scciavitù corpoia. A virtù a l'è un "abito", un'attitudine do voei a comportáse in te'n çerto moddo, ch'a no dipende tanto da de dotriñe e da de convinçioin teoretiche quanto da de concrete capaçitæ pratiche. In generâ, a consciste inta condiçion d'equilibbrio inta quæ l'añima a vegne a trováse quand'a se tegne lontaña da entrambi i estremi da pascion: tra o viççio dipendente da-o difetto e quello dipendente da l'eccesso, a l'occupa o "giusto mezo". Ma se, in tâ moddo, e virtù propriamente "etiche" se destaccan da-a sfea da sciença e se rinsæran inte quella de l'esperiença pratica ò do "costumme" (eϑoς), a queste sovrastan d'âtro lao e virtù dianoetiche, ò virtù da διάvoιa, do retto "eserciçio intellettuâ". E coscì, curmine da poscibile perfeçion e feliçitæ de l'ommo l'è, pe Aristottile ascì, no l'açion ma a contemplaçion, quella vitta teorettica, d'impronta platonica, inta quæ megio o mortâ o s'avvexiña a-a soddisfæta beatitudine de Dê. Questo no leva che pe Aristottile soltanto inta vitta sociâ l'ommo, ch'o l'è l'"animâ politico" pe eccellença, o posse attuâ o so perfeçionamento morâ e conseguî a so feliçitæ. O stæto, de fæto, a ciu perfetta de organizzaçioin sociæ, o l'è l'atto rispetto a-o quæ l'individdo e a famiggia son a potença, e l'è quindi o fin verso o quæ tende o sviluppo de l'ommo.
Ascì in tema de teoria de l'añima, l'Aristottile da maturitæ o l'abbandoña a contrappoxiçion platonica de añima e corpo. L'añima a l'è a forma da mateia corpoia, costituente con lê o vivente individdo uman. A pianta ascì a gh'ha un'añima, ch'a l'è a mæxima so vitalitæ de organismo: ma quest'añima a l'è puamente "nutritiva", ò "vegetativa", mentre inte l'animâ a no l'è soltanto tâ, ma ascì "motrixe" e "sençiente", e inte l'ommo, infin, ascì "pensante" (l'universo essendo pe Aristottile un scistema de forme vivente gerarchicamente ordinao, segondo a maggiô ò minô determinaçion che l'uña a presenta a peto de l'âtra). Ma sotta ciaschedun de questi aspetti l'añima a l'è sempre mortâ, perché ligâ, quæ forma, a-a sciorte da so mateia (o corpo). Ma d'âtra parte, se l'añima a l'è ligâ a-o corpo e a-o sviluppo conoscitivo a gh'ha o so primmo fondamento inti organi de senso, da lô derivando quelle sensaçioin che preparan a conoscença di concetti universæ, quest'urtima conoscença a l'è da pœu consciderâ comme do tutto despægia da i-âtre e affæto indipendente da-a scintexi psico-corporea costituente l'organismo uman. A conoscença intellettuâ, ò noetica (saiv'a dî do voῦς, de l'"intelletto"), a l'ha un valô de veitæ e universalitæ de tanto superiô a-e âtre, ch'a va fæta dipende da l'intervento esterno de una diviña e universâ attivitæ intellettiva, de fronte a-a quæ no susciste inte l'organismo uman se no a capaçitæ de adeguâse pascivamente a quella. De chì a distinçion do soviœüman "intelletto agente" (voῦς πoιntιkός: l'esprescion, coniâ da Lusciandro de Afrodixiade, a vegne comuña inte l'aristotelismo medievâ; Aristottile o parla de un intelletto ch'o l'è caosa agente de l'intende: ὁ voῦς tῷ πάvta πoιeῖv) da l'uman "intelletto in potença" (voῦς δuvatός: spesso da-i commentatoî confuso co-o voῦς πaθntιkός ò "intelletto pascivo", ch'o l'è invece da identificâ co-a "fantaxia"). A mæxima sopravalutaçion concluxiva, e intrinsecamente platonica, da conoscença noetica s'ha da pœu inta logica ascì, che de tutte e dotriñe aristoteliche a l'è a ciu originâ. Da una parte, de fæto, a tende, con motivo immanentistico e antiplatonico, a rende raxon da realtæ individuâ, e a teorizza o metodo "induttivo" ò "epagogico" che, accostando di caxi scimili, a tra da lô o tippo comun e a fonda coscì a norma generâ in sce l'accordio di particolæ (metodo specialmente adatto a-o studio de sciençe da natua); ma, da l'âtra parte, a ritegne che tâ metodo induttivo o no serve pe a vea e propria dimostraçion de veitæ filosofiche, perché incapaxe de fondâ de veitæ in lô necessaie e eterne. Pe dimostrâ con assolúo rigô logico, occore o metodo apodittico (dimostrativo), ò deduttivo, ch'o procede da l'universâ a-o particolâ, ò da-o ciu universâ a-o meno universâ: so forma tipica a l'è o scillogismo. A riçerca di varri tipi de scillogismi e a distinçion de quelli validi da quelli no validi a l'occupa a ciu gran parte di "Analitichi primmi" e a costituisce un scistema de logica "formâ", in quante questa a determina e forme de quæ o pensceo o s'avvâ pe dedue necessaiamente de veitæ ciu particolæ da de veitæ ciu universæ, ma no ghe fornisce o contegnúo co-o quæ impî e forme, i punti de partença d'onde mœuve into so metodo deduttivo. A cappo de ogni processo apodittico l'è necessaio poñe doe "premisse immediæ", e saiv'a dî no dedue in fonçion de un supeiô "medio" scillogistico, perché âtrimenti se remontiæ a l'infinio da-a concruxon a-a premissa, e no ghe saiæ mai un sado punto de partença pe a deduçion scientifica. Lô gh'han da ese senciamente intoîe da l'intelletto, da-o voῦς, ch'o no scinde, comme a διάvoιa (facortæ giudicante e scillogizzante), e veitæ inte soggetti e predicæ, pe reünîle da pœu inta scintexi affermativa ò negativa, ma i aperçepisce inta so immota e perfetta unitæ. Coscì a-o de d'ato da logica dianoetica sta a logica noetica: a-o de d'ato da realtæ, ciu sccettamente aristotelica, da dimostraçion, a condiçion urtima, ciu propriamente platonica, da contemplaçion.
Inta dotriña de l'arte, Aristottile o rivaluta o fæto estetico, óservando che l'imitaçion artistica a no se riferisce a-a realtæ scingola (segondo a texi che ciu a giustificava a condanna platonica), ma a quella stessa realtæ ideâ, che into scingolo a traluxe comme so universâ forma. Questa, inôtra, a g'ha un poei catartego, quæ particolarmente se constata into dramma tragico. Aresta però, inte questa teoria, immutao o presupposto platonico de l'imitaçion, comme carattere costitutivo de l'attivitæ artistega, o quæ de fæto o leva a questa attivitæ ogni aspetto de libera creaçion. O tardo sviluppo de l'estetica, inti secoli succescivi, o l'ha tra e so caose preçippue l'influença negativa de quello concetto da mimexi.
In Aristottile, l'amô de l'assolúo e de l'eterno (ch'o caratterizza a personalitæ do so meistro) o cede sempre ciu de fronte a l'interesse (che foscia megio o l'esprimme o so spiito) pe a riçerca induttiva e empiica do particolâ, indagao inte so forme concrete mediante una larga e paçiente organizzaçion. E ço o l'appâ za into grande corpus into quæ Aristottile, che za o l'aveiva tentao de stabilî a costituçion do stæto ideâ, o passa a l'analixi realistega de varie forme existente de costituçioin politiche, arecugendone ben 158, storicamente sançie in Grecia e fœua, de quæ gh'aresta pochi frammenti e o trattao da "Costituçion de Atene", ritrovao da F.G. Kenyon into 1891 inte un papio in Egitto. L'imponença mæxima de questa recugeita a ne fa pensâ che Aristottile o no l'attendesse da lê a tâ lao, ma o l'organizzesse e o dirizzesse de riçerche compie da tutta a so scœua, ch'o l'indiriççò a l'indagine empiiga. Inta zoologia, pres., remonta a Aristottile di osservaçioin in sce-o stœumago di ruminanti e l'individuaçion inti drafin de caratteristeghe proprie di mammifei, mentre inte l'ambito di so prinçippi metoddichi generæ Aristottile o tentò ascì una clascificaçion de specie animæ elaborando una scala naturae, ascendente da-i êsci inanimæ a l'ommo, con di critei teliologisteghi e vittalisteghi. In base a-o concetto de sciença comme conoscença mediante caose de una realtæ che "a l'è de longo ò pe-a ciu gran parte" (escludendo quindi una sciença do continzente e de l'accidentâ), Aristottile o l'aveiva distinto træ poscibile sciençe speculative: matematica, fixica e filosofia primma, assegnando a-a fixica comme oggetto proprio un particolâ aspetto de l'êse, saiv'a dî "quella sostança ch'a g'ha in lê mæxima a caosa do so movimento".
I prinçippi de questa sciença, attraverso i quæ soltanto o l'è concepibile o divegnî, son quelli generaliscimi de mateia e forma, a-i quæ s'azonze quello de privaçion (σtήpeσις): in base a lô se effettua a riduçion de caose a quattro tipi fondamentæ (formâ, materiâ, effixente, finâ), a-e quæ tutte i âtre pœuan riportâse. Conformemente a questa impostaçion Aristottile o l'escludde comme mezo de spiegaçion quæ-se-sæ elemento de natua caxoâ ò fortoita, in contrapoxiçion a l'atomismo de Democrito, indiriççando quindi finalistegamente l'indagine. A fixica de Aristottile a l'è una fixica esençiamente qualitativa: in questa se distingoe de fæto quattro tipi de movimento (generaçion e coruçion, mutamento, aomento e diminuçion, traslaçion) - di quæ quello de traslaçion o l'è o ciu importante, poendose i âtri spiegâ in base a lê - e s'introduxe a teoria di lœughi naturæ assolui, segondo a quæ tutti i corpi mescian de moto rettilinnio, verso l'âto quelli leggi, verso o basso quelli pesanti, in conformitæ a-i elementi che i compoñan (in orde de pesantezza: tæra - a-o centro de l'universo - ægoa, aia, fœugo). Proprio di soli corpi çelesti o l'è invece o moto circolâ, moto perfetto ch'o no l'ammette contrai e o l'escludde quæ-se-segge mutamento, sci che questi resurtan eterni e incoruttibili; l'è necessaio in conseguença amette l'existença de un quinto elemento, escluxivo de questi corpi: l'etere. Inta so teoria do çê Aristottile o repiggia o scistema de sfee omocentriche de Eüdosso, modificao da Callippo, aomentandone o numero, e ponendo a Tæra a-o centro de un scistema de sfee crestalliñe che into so movimento de rotaçion rebellan i astri in sce queste scituæ. A finiteçça de l'universo, a negaçion do vœuo e de l'infinio attuâ - ammisso solo comme potençiâ riguardo a-a divixibilitæ - rappresentan da pœu arcuñe de prinçipæ conseguençe da fixica de Aristottile, che pe a streita dipendença da-i prinçippi generæ da so speculaçion, pe o so carattere scistematego e o rigô de l'impostaçion, o l'esercitò profonda influença in sce-o pensceo scientifico di successoî.
Pâ che a Aristottile segge dovúo l'uso de rappresentâ con de lettie e grandeççe piggiæ in esamme.
[Càngia] Iconografia
Tanti fun i retræti de Aristottile inte l'antighitæ: Lusciandro ghe dedicò un'erma a Atene, un âtro retræto Teofrasto, una statua a l'ea a Olimpia, ben diffuse ean into mondo roman e erme che l'effigiavan. Gh'emmo varie coppie de un tipo, creao foscia verso a fin do 4° sec. a.C., de un noteive realismo.
[Càngia] Aristotele inta lezendia
A lezendia medievâ de Aristottile a respegia o fæto storico che Lusciandro zoenetto o fu allevo de Aristottile; a l'è de fæto intesciua de diversci conti in sce-e mateie d'insegnamento, in sce-i conseggi preçioxi dæti a l'allevo, e a zonze scin a mostrâ in Aristottile un infallibile indovin. Di episodi rivelan una veña d'innoxente umorismo, comme quello into quæ o venerando sapiente, avendo disapprovao l'arrendeivoeça do discepolo a-o fascino femminile, o l'è misso a-a prœuva e graçiosamente raggiao da una belliscima figgiœua. A scenetta de Aristottile carpoin, spesso co-o morscio fra i denti e e brille in sce-o collo, a l'è o soggetto de numerose rappresentaçioin tardomedievæ.
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn